
NOTĂ DE PREZENTARE

Studiul istoriei în ciclul superior al liceului se focalizează pe înţelegerea specificului cunoaşterii de tip istoric şi pe funcţionalitatea acesteia pentru diferite domenii de activitate. Oferta de cunoaştere pe care o face programa îşi propune să stimuleze interesul pentru istorie, să asigure premise pentru continuarea învăţării după finalizarea studiilor liceale şi să permită elevilor să reflecteze asupra impactului trecutului în viaţa cotidiană.

Programa de Istorie se adresează elevilor care studiază istoria în conformitate cu planurile-cadru de învăţământ pentru ciclul superior al liceului, aprobate prin Ordinul ministrului educaţiei şi cercetării nr. 5718/ 22.12.2005, în clasa a XII-a, respectiv în clasa a XIII-a (ruta progresivă de calificare profesională). Disciplina Istorie se studiază după cum urmează:

(a) 1 oră pe săptămână: 
· la filiera teoretică, profil real, specializările matematică-informatică şi ştiinţe ale naturii; 
· la filiera vocaţională: 
· profil artistic, toate specializările;
· profil pedagogic, toate specializările, cu excepţia specializării învăţător-educatoare;
· profil sportiv toate specializările;
· profil teologic, specializările teologie ortodoxă şi patrimoniu cultural;
· profil militar, specializarea matematică-informatică; 
· la filiera tehnologică, toate calificările profesionale, cu excepţia celor specificate la punctul (b). 
La aceste specializări/ calificări profesionale elevii vor studia nucleul comun al programei (competenţele specifice şi conţinuturile care nu sunt marcate în text cu elemente de tehnoredactare distincte – asterisc şi corp de literă cursiv). 
(b) 2 ore pe săptămână: 
· la filiera teoretică, profil umanist, specializarea filologie; 
· la filiera vocaţională, profil militar, specializarea ştiinţe sociale; 
· la filiera vocaţională:
· profil pedagogic, specializarea învăţător-educatoare; 
· profil teologic, toate specializările, cu excepţia celor menţionate la punctul (a);
· la filiera tehnologică, calificările profesionale: tehnician în turism, coafor stilist, tehnician în activităţi de poştă, tehnician în hotelărie, tehnician în activităţi economice, tehnician în activităţi de comerţ, tehnician în administraţie, tehnician în gastronomie, tehnician în achiziţii şi contractări, organizator banqueting. 
La aceste specializări elevii vor studia nucleul comun al programei şi conţinuturile evidenţiate prin corp de literă cursiv şi un asterisc (*);
(c) 3 ore pe săptămână: la filiera teoretică, profil umanist, specializarea ştiinţe sociale. 
La această specializare elevii vor studia nucleul comun al programei, competenţele specifice şi conţinuturile evidenţiate prin corp de literă cursiv şi un asterisc (*). 
(d) 4 ore pe săptămână: la filiera vocaţională, profil militar, specializarea ştiinţe sociale. 
La această specializare elevii vor studia programa integral. 
Programa este structurată astfel: 

· competenţe generale

· valori şi atitudini

· competenţe specifice şi conţinuturi asociate acestora
· sugestii metodologice

Cele patru competenţe generale şi competenţele specifice vizează domeniile: comunicare; relaţii interpersonale, civice şi interculturale; surse istorice şi modalităţi de analiză şi utilizare a acestora pentru informare, documentare şi cercetare; învăţare permanentă. 

Focalizarea pe aceste domenii de competenţă a avut în vedere asigurarea progresului în învăţare în context formal şi non-formal. 
Conţinuturile asociate competenţelor specifice se subsumează domeniilor de conţinut incluse în programele pentru ciclul inferior al liceului şi anume: 

1. Popoare şi spaţii istorice

2. Oamenii, societatea şi lumea ideilor

3. Statul şi politica

4. Relaţiile internaţionale

5. Religia şi viaţa religioasă.

Programa se doreşte un posibil răspuns la interesele de cunoaştere ale elevului, la evoluţiile domeniului academic, precum şi la viziunea societăţii contemporane asupra educaţiei aşa cum apare în diferite documente elaborate la nivel european: recomandările Consiliului Europei referitoare la studiul istoriei şi al educaţiei civice şi Memorandumul pentru educaţia permanentă, elaborat de Comisia Europeană. 
COMPETENŢE GENERALE

	1. Utilizarea eficientă a comunicării şi a limbajului de specialitate

2. Exersarea demersurilor şi acţiunilor civice democratice

3. Aplicarea principiilor şi metodelor adecvate în abordarea surselor istorice

4. Folosirea resurselor care susţin învăţarea permanentă


VALORI ŞI ATITUDINI

Educaţia pentru cetăţenie şi valori democratice presupune însuşirea valorilor, atitudinilor şi a comportamentelor specifice manifestării morale autonome şi responsabile din punct de vedere civic, precum şi dezvoltarea capacităţii de integrare activă în grupuri socio-culturale şi profesionale diferite. În acest context, competenţele generale şi specifice, care trebuie formate prin procesul de predare-învăţare a istoriei, promovează următoarele valori, atitudini şi comportamente:

· Coerenţă şi rigoare în gândire şi acţiune

· Gândire critică şi flexibilă 
· Relaţionarea pozitivă cu ceilalţi 
· Respectarea drepturilor fundamentale ale omului 
· Dezvoltarea atitudinilor pro-active în viaţa personală şi cea socială 
· Antrenarea gândirii prospective prin înţelegerea rolului istoriei în viaţa prezentă şi ca factor de predicţie a schimbărilor 
· Rezolvarea pe cale non-violentă a conflictelor 
· Acceptarea reprezentărilor multiple asupra istoriei, culturii, vieţii sociale 
· Asumarea diversităţii etnice, sociale, religioase şi culturale 
COMPETENŢE SPECIFICE ŞI CONŢINUTURI
	► Competenţele specifice şi conţinuturile tehnoredactate fără evidenţiere prin asterisc şi corp de literă cursiv constituie nucleul comun al programei (1 oră/ săpt.) şi sunt obligatorii la toate filierele, profilurile şi specializările/ calificările profesionale. 
► La specializările care au prevăzute pentru Istorie 2 ore/ săpt. sunt obligatorii: 

· competenţele specifice tehnoredactate fără evidenţiere prin asterisc şi corp de literă cursiv;
· toate conţinuturile, inclusiv cele evidenţiate prin corp de literă cursiv şi un asterisc (*). 
► La filiera teoretică, profil umanist, specializarea ştiinţe sociale (3 ore/ săpt.) sunt obligatorii:

· competenţele specifice tehnoredactate fără evidenţiere prin asterisc şi corp de literă cursiv;
· competenţele specifice evidenţiate prin corp de literă cursiv şi un asterisc (*);
· toate conţinuturile, inclusiv cele evidenţiate prin corp de literă cursiv şi un asterisc (*).
► La filiera vocaţională, profil militar M:A.I., specializarea ştiinţe sociale (4 ore/ săpt.) sunt obligatorii toate competenţele specifice şi toate conţinuturile din prezenta programă şcolară.


	Competenţe specifice
	Domenii de conţinut / Conţinuturi

	1.1. Construirea unor explicaţii  şi argumente intra- şi multidisciplinare cu privire la evenimente şi procese istorice
3.1. Compararea surselor istorice în vederea stabilirii credibilităţii şi a validităţii informaţiei conţinută de acestea.

*4.1. Descoperirea unor oportunităţi în cercetarea istoriei ca sursă a învăţării permanente.
	POPOARE ŞI SPAŢII ISTORICE

· Romanitatea românilor în viziunea istoricilor.

*Studiu de caz: Gh. I. Brătianu despre Marea Neagră.

· Descoperitori de noi spaţii şi culturi între secolele XV- XIX.

*Studiu de caz: Călători străini despre civilizaţia din spaţiul românesc în evul mediu şi la începuturile modernităţii.

· Călători români acasă şi în lume. 

	1.1. Construirea unor explicaţii şi argumente intra- şi multidisciplinare cu privire la evenimente şi procese istorice
*1.2. Utilizarea termenilor/conceptelor specifici(e) istoriei în contexte care implică interpretări şi explicaţii interdisciplinare
2.3. Descoperirea constantelor în desfăşurarea fenomenelor istorice studiate
**2.4. Compararea şi evaluarea unor argumente diferite în vederea formulării unor judecăţi proprii

*3.2. Analizarea mesajelor transmise de  surse istorice variate prin compararea terminologiei folosite
4.2. Integrarea cunoştinţelor obţinute în medii non-formale de învăţare în analiza fenomenelor istorice studiate

*4.3. Analizarea punctelor de vedere similare, opuse şi complementare în legătură cu fenomenele istorice studiate

4.4. Realizarea de conexiuni între informaţiile oferite de sursele istorice şi contextul vieţii cotidiene
	OAMENII, SOCIETATEA ŞI LUMEA IDEILOR

· Sate, târguri şi oraşe din Europa şi din spaţiul românesc.

· Viziuni despre modernizare în Europa secolelor XIX-XX: curente şi politici culturale, identităţi naţionale şi identitate europeană.

· Politicile culturale şi românii din afara graniţelor. Diversitatea etnică, confesională şi soluţiile politice în România modernă. Minorităţi naţionale în România secolului XX. 
· Secolul XX – între democraţie şi totalitarism. Ideologii şi practici politice în România şi în Europa.
*Studiu de caz: Construcţia democraţiei şi ideologia totalitară în România. Oameni, fapte şi idei.
· Constituţiile din România. 
*Studiu de caz: Instituţii şi drepturi cetăţeneşti.

	*1.2. Utilizarea termenilor/conceptelor specifici(e) istoriei în contexte care implică interpretări şi explicaţii interdisciplinare
**2.1. Construirea unor demersuri de tip analitic cu privire la situaţii şi contexte economice, sociale, politice, culturale
2.2. Proiectarea unui demers de cooperare pentru identificarea şi realizarea unor scopuri comune
2.3. Descoperirea constantelor în desfăşurarea fenomenelor istorice studiate
**2.4. Compararea şi evaluarea unor argumente diferite în vederea formulării unor judecăţi proprii

*3.2. Analizarea mesajelor transmise de  surse istorice variate prin compararea terminologiei folosite
	STATUL ŞI POLITICA

· Autonomii locale  şi instituţii centrale şi în spaţiul românesc (secolele IX-XVIII)

· Statul român modern: de la proiect politic la realizarea României Mari. (secolele XVIII-XX)

*Studiu de caz: De la „partida naţională” la sistemul politic pluripartidist în România secolelor XIX-XX

· Redefinirea rolurilor statului de la primul război mondial până la planul Schumann. Situaţia României.

· România postbelică. Stalinism, naţional-comunism şi disidenţă anticomunistă. Construcţia democraţiei postdecembriste. 

	*2.1. Construirea unor demersuri de tip analitic cu privire la situaţii şi contexte economice, sociale, politice, culturale
2.3. Descoperirea constantelor în derularea fenomenelor istorice studiate
**2.4. Compararea şi evaluarea unor argumente diferite în vederea formulării unor judecăţi proprii

*4.3. Analizarea punctelor de vedere similare, opuse şi complementare în legătură cu fenomenele istorice studiate
	RELAŢIILE INTERNAŢIONALE

· Spaţiul românesc între diplomaţie şi conflict în evul mediu şi la începuturile modernităţii.

· România şi concertul european; de la „criza orientală” la marile alianţe ale secolului XX.

*Studiu de caz: Voci ale diplomaţiei româneşti. De la Dimitrie Cantemir la Grigore Gafencu.

· România în perioada „războiului rece”.

*Studiu de caz: Diplomaţia românească între Tratatul  de la Varşovia şi Uniunea Europeană.

	1.1.Construirea unor explicaţii şi argumente intra- şi multidisciplinare cu privire la evenimente şi procese istorice.

3.1. Compararea surselor istorice în vederea stabilirii credibilităţii şi a validităţii informaţiei conţinută de acestea.

4.2. Integrarea cunoştinţelor obţinute în medii non-formale de învăţare în analiza fenomenelor istorice studiate
	RELIGIA ŞI VIAŢA RELIGIOASĂ

· Biserica şi şcoala în evul mediu şi la începuturile modernităţii. Construcţie ecleziastică şi implicare laică.
· Protectorat religios şi identitate culturală în Europa şi spaţiul românesc. Statul, Biserica şi diaspora.
*Studiu de caz: România şi toleranţa religioasă în secolul XX. 


SUGESTII METODOLOGICE
Programa şcolară de ISTORIE pentru clasa a XII-a/ a XIII-a
, prin competenţele generale şi competenţele specifice pe care le formulează, răspunde unui set de finalităţi ale studierii disciplinei istorie în ciclul superior al liceului circumscrise următoarelor idei:

· Formarea capacităţii de a reflecta asupra lumii, de a formula şi de a rezolva probleme pe baza achiziţiilor din diferite domenii ale cunoaşterii.

· Dezvoltarea competenţelor esenţiale pentru reuşita personală şi socio-profesională: comunicare, gândire critică, prelucrarea şi utilizarea contextuală a unor informaţii complexe. 
· Dezvoltarea capacităţii de integrare activă în grupuri socio-culturale şi profesionale diferite, valorificând competenţele de comunicare şi relaţionare.

· Formarea disponibilităţii de a-şi asuma responsabilităţi şi roluri diverse, în scopul orientării adecvate în carieră şi într-o societate dinamică.

· Stimularea receptivităţii şi a expresivităţii prin intermediul unor reprezentări multiple ale culturii, în scopul construirii unei vieţi de calitate.

· Asigurarea condiţiilor favorabile manifestării morale autonome şi responsabile din punct de vedere civic.

Astfel, programa şcolară dezvoltă un nou ciclu de competenţe, deprinderi şi abilităţi (continuând demersul început în anul anterior de studiu) care se întemeiază pe achiziţiile competenţelor-cheie dobândite în învăţământul obligatoriu. Competenţele specifice trebuie abordate din perspectiva educaţiei pentru drepturile omului, a educaţiei pentru diversitate, a educaţiei pentru egalitate de gen, a perspectivelor multiple asupra istoriei, a problemelor sensibile şi controversate, a abordărilor inter- şi transdisciplinare, a strategiilor de argumentare, negociere şi cooperare, a utilizării surselor multiple de informare şi documentare. 

Programa de istorie pentru clasa a XII-a/ a XIII-a aprofundează conţinuturi ale căror repere fundamentale de timp şi spaţiu au fost stabilite în clasele anterioare. În consecinţă, se recomandă abordarea conţinuturilor din perspectiva domeniilor de conţinut în care ele au fost încadrate, fără a se exclude interferenţele între domenii şi teme. Demersurile de tip cronologic sunt şi ele  posibile, dar sunt redundante în raport cu modul în care istoria a fost studiată în învăţământul obligatoriu. 

Spre exemplu, sugerăm ca o temă precum România postbelică. Stalinism, naţional-comunism şi disidenţă anticomunistă. Construcţia democraţiei postdecembriste să propună descoperirea morfologiei sistemului politic comunist (mecanisme de preluare şi menţinere a puterii, impactul regimului comunist asupra economiei, culturii, vieţii private sau al valorilor umane etc.), şi să evite o istorie cronologică, factuală şi evenimenţială. Sau o temă ca Secolul XX – între democraţie şi totalitarism. Ideologii şi practici politice în România şi Europa, să fie dedicată ideilor, practicilor politice şi personalităţilor care le-au pus în practică: de la socialism, comunism şi nazism, la statul democratic; sau de la drepturile omului, la terorismul de stat practicat asupra propriilor cetăţeni, la Gulag şi Holocaust. Sau o temă precum Romanitatea românilor în viziunea istoricilor poate fi un bun prilej de analiză a ideilor din istoriografia românească şi europeană cu privire la acest subiect, în  contextele istorice care le-au generat. Aceste exemple pun în evidenţă spiritul în care au fost gândite conţinuturile şi nevoia de a respecta în abordare specificul domeniului de conţinut în care fiecare subiect a fost plasat.

Conţinuturile dominante sunt cele care se referă la spaţiul istoric românesc, la evoluţia comunităţilor şi a statului, inclusiv în relaţiile internaţionale, la idei şi opţiuni culturale şi politice, la relaţiile dintre majoritate şi minorităţi, la educaţie şi viaţa religioasă, la relaţia românilor cu „celălalt”; toate acestea raportate permanent la contextul regional şi european.

Din punct de vedere didactic se recomandă abordarea conţinuturilor din perspectiva competenţelor specifice care le sunt asociate de programă (ceea ce nu exclude repetarea şi exersarea altor competenţe specifice însuşite anterior sau dobândite în legătură cu alte domenii de conţinut) şi a elementelor pe care se fundamentează  valorile şi atitudinile propuse prin programă. Acest fapt presupune centrarea demersului didactic asupra acţiunilor pe care elevul va trebui să le realizeze pentru a dobândi competenţele prevăzute de programă şi pentru a demonstra, cu ocazia evaluărilor, stăpânirea acestora. În acest context, utilizarea metodelor de învăţare activă este prioritară în raport cu metodele clasice de predare-învăţare a istoriei. 

Acest tip de demers solicită o proiectare didactică în care relaţia profesor-elev să fie privită din perspectiva noilor roluri ale profesorului: creator de curriculum
, creator de situaţii de învăţare, consilier, moderator, partener sau evaluator (pentru detalii a se consulta lucrarea Curriculum Naţional. Ghid metodologic pentru aplicarea programelor din aria curriculară „Om şi societate”, Ministerul Educaţiei şi Cercetării, Consiliul Naţional pentru Curriculum, Bucureşti, 2001). 

Evaluarea reprezintă o componentă organică a demersului didactic. Evaluarea trebuie să se realizeze cu respectarea tipurilor şi a formelor de evaluare (pentru detalii a se consulta lucrarea Ghid de evaluare pentru istorie, Serviciul Naţional de Evaluare şi Examinare, Bucureşti, 2002). Recomandăm ca alături de formele clasice de evaluare să se utilizeze instrumente complementare precum: proiectul, portofoliul, investigaţia, autoevaluarea etc. 

Centrarea demersului didactic pe activitatea elevului, abordarea conţinuturilor din perspectiva competenţelor specifice care le sunt asociate de programă şi din perspectiva elementelor care formează setul de valori şi atitudini indicate de programă, solicită adecvarea evaluării elevilor în raport cu această orientare a demersului didactic.

� Se aplică şi la clasa a XIII-a – filiera tehnologică, ruta progresivă de calificare profesională.


� Clasa a XIII-a – filiera tehnologică, ruta progresivă de calificare profesională.


� Titlurile utilizate de programă nu reprezintă lecţii, ceea ce presupune libertatea profesorului de a identifica elementele de conţinut subsumate acestor titluri.

